Έως και 50 κιλά νιτρικής αμμωνίας, αρκετή ποσότητα δηλαδή για να ισοπεδωθεί ολόκληρο οικοδομικό τετράγωνο, βρέθηκε ανάμεσα σε σβάστικες, κυνηγετικά όπλα, γκαζάκια και βόμβες μολότοφ στην κατοχή μελών της «Combat 18», μετά από μεγάλη επιχείρηση της αντιτρομοκρατικής σε εξέλιξη από τις πρώτες πρωϊνές ώρες στην περιοχή της Αττικής και σε επαρχιακή πόλη.

Μέχρι στιγμής έχουν προσαχθεί 6 άτομα των οποίων εξετάζεται η συμμετοχή σε εγκληματική οργάνωση, κατοχή εκρηκτικών υλών, εκρήξεις και εμπρησμούς.

Σύμφωνα με πληροφορίες, ανάμεσα στους συλληφθέντες βρίσκεται και ένας δικηγόρος.

Αστυνομικές πηγές μεταφέρουν μάλιστα μια ευτράπελη στιχομυθία ανάμεσα στα στελέχη της αντιτρομοκρατικής και σε έναν συλληφθέντα. Κατά τη σύλληψη του, ο τελευταίος ζήτησε να δει τον δικηγόρο του με τους αστυνομικούς να του απαντούν πως θα τον δει σε λίγο καθώς... έχει συλληφθεί και αυτός.

Σύμφωνα με τις πρώτες πληροφορίες πρόκειται για άτομα που συμμετέχουν σε ακροδεξιές ομάδες και θεωρούνται ύποπτοι για τις επιθέσεις σε στέκια αναρχικών σε καταλήψεις και στις πρόσφατες επιθέσεις σε Φαβέλα και σε καταλήψεις αντιεξουσιαστών στο κέντρο της Αθήνας και στην επαρχία από το καλοκαίρι.

Ειδικότερα, πρόκειται για μέλη της ομάδας COMBAT 18 HELLAS, η οποία έχει πραγματοποιήσει τουλάχιστον 30 εμπρηστικές επιθέσεις σε στέκια αντιεξουσιαστών, ενώ είχε βεβηλώσει και το μνημείου του Παύλου Φύσσα στο Κερατσίνι.

Μεταξύ των επιθέσεων είναι αυτή στην Libertatia, σε στέκι στη Ζαίμη και στα αναρχικά στέκια Στρούγγα, Αντίπνοια και Αγρός στην Πετρούπολη. Πρόκειται επίσης για μέλη άλλης ομάδας με την ονομασία Ανένταχτοι μαίανδροι εθνικιστές.

Να σημειωθεί ότι οι αστυνομικοί επιχειρούν την ταυτοποίηση ενός ατόμου που ανήκει σε ακροδεξιά ομάδα για την επίθεση από τουλάχιστον δέκα εθνικιστές στον κοινωνικό χώρο «Φαβέλα», το απόγευμα της 25ης Φεβρουαρίου.

Σύμφωνα με πληροφορίες ο ένας από τους δράστες φέρεται να έχει αναγνωριστεί από έναν εκ των δικηγόρων που βρίσκονταν μέσα στον στο αναρχικό στέκι τη στιγμή της επίθεση, η οποία είχε ως αποτέλεσμα τον τραυματισμό της συνηγόρου της οικογένειας Φύσσα, Ελευθερίας Τομπατζόγλου. Οι αστυνομικοί έχουν θέσει στο επίκεντρό τους την αναζήτηση βιντεοληπτικού υλικού που ενδεχομένως να βοηθούσε στην τελική αναγνώριση των δραστών, οι οποίοι φορούσαν κράνη μοτοσυκλέτας, ωστόσο είχαν ανοιχτό το κάλυμμα του προσώπου.

Ειδικότερα, σύμφωνα με τη σχετική ανακοίνωση της ΕΛΑΣ:

Σε συνέχεια προηγούμενης ενημέρωσης, σχετικά με την επιχείρηση της Αντιτρομοκρατικής Υπηρεσίας (Δ.Α.Ε.Ε.Β.), που βρίσκεται σε εξέλιξη, ανακοινώνονται τα μέχρι τώρα αποτελέσματα:

-έχουν συλληφθεί πέντε (5) ημεδαποί για συμμετοχή σε εγκληματική οργάνωση, κατοχή εκρηκτικών υλών, εκρήξεις, εμπρησμό, διακεκριμένες φθορές και παραβάσεις του νόμου περί όπλων και

-έχουν πραγματοποιηθεί συνολικά οκτώ (8) κατ’ οίκον έρευνες, έξι (6) σε περιοχές της Αττικής και δύο (2) σε επαρχιακές πόλεις, όπου βρέθηκαν και κατασχέθηκαν:

-πενήντα (50) κιλά νιτρική αμμωνία,

-βόμβες μολότοφ,

-πλήθος κροτίδων,

-βιβλία και φυλλάδια ακροδεξιού περιεχομένου,

-σύμβολα (σημαίες ακροδεξιού συμβολισμού),

-ψηφιακά πειστήρια,

-μαχαίρια, σπαθί και σουγιάδες,

-αντιασφυξιογόνος μάσκα,

-ρόπαλα και σιδερογροθιές,

-κυνηγετικά όπλα,

-φιαλίδια βουτανίου και

-μικροποσότητες ναρκωτικών ουσιών.

Οι έρευνες συνεχίζονται, ενώ επιπλέον βρίσκονται σε εξέλιξη τρεις (3) κατ’ οίκον έρευνες στο νομό Αττικής.





Οι πιο πρόσφατες Ειδήσεις



Διαβάστε πρώτοι τις Ειδήσεις για ό,τι συμβαίνει τώρα στην Ελλάδα και τον Κόσμο στο thetoc.gr